****

**Clàusula de gestió algorítmica[[1]](#footnote-1)**

Els algoritmes o iniciatives de nova tecnologia que s’implementin han de complir els principis següents: proporcionalitat, necessitat, equitat, idoneïtat i transparència; per tant, l’empresa, abans d’implementar qualsevol algoritme o iniciativa de nova tecnologia, ha d’iniciar amb la representació legal de les treballadores i treballadors (RLT) un procés previ de reflexió, informació i consulta d’un mínim de X mesos sobre el propòsit d’aquesta implementació.

En totes les fases d’implementació de l’algoritme hi ha d’haver una participació activa i explícita de la RLT, des de revisar si l’algoritme compleix amb els principis fixats, fins a la vigilància de l’algoritme un cop estigui funcionant, passant pel disseny i avaluació de l’impacte.

Els algoritmes han de tenir un propòsit definit, uns objectius clars i una lògica explicable i beneficiosa per a la gestió del treball. L’empresa, en cap cas i sota cap circumstància, pot utilitzar els algoritmes per evadir la responsabilitat dels seus actes, com, per exemple, del compliment del Reglament General de Protecció de Dades (RGPD).

Els algoritmes o sistemes tecnològics que adopti l’empresa, prèvia reflexió, informació i consulta amb la RLT, poden aconsellar però mai decidir (sistema d’assistència), ja que sempre hi ha d’haver una persona al final de la cadena de comandament que prengui la decisió sota criteris transparents i proporcionats. Queden prohibides les decisions totalment automatitzades que afectin la relació laboral d’una persona treballadora.

Tots els algoritmes o sistemes tecnològics que adopti l’empresa han de ser auditats cada X mesos i cal fer un pla específic en matèria de seguretat i salut per protegir les treballadores i treballadors de les possibles conseqüències de la seva implementació. En aquest sentit, les parts es comprometen a realitzar una avaluació dels riscos, incloses les oportunitats de millorar la seguretat i prevenir els danys.

Un cop implementat l’algoritme, les parts han de negociar el possible “dividend productiu” o “plusvàlua de les dades” perquè tot benefici derivat de la gestió algorítmica, en termes de més productivitat, o d’obtenció d’un nou valor tangible o intangible, s’ha de compartir de manera equitativa amb els treballadors i treballadores.

Cal desenvolupar amb la RLT un pla de formació específic d’alfabetització en intel·ligència artificial (IA) amb l’objectiu que treballadores i treballadors adquireixin els coneixement tècnics necessaris per entendre el paper de la IA i el seu impacte en el treball i l’ocupació de cada persona.

1. També la podeu trobar a: <https://www.ugtcatalunya.cat/negociacio/2022/12/13/noves-tecnologies/> [↑](#footnote-ref-1)